b'\n_START_ARTICLE_\nKrk\n_START_SECTION_\nGeografija\n_START_PARAGRAPH_\nKrk le\xc5\xbei na severu Jadrana v Kvarnerskem zalivu. Krk je tudi drugi najve\xc4\x8dji hrva\xc5\xa1ki otok po povr\xc5\xa1ini (405,22\xc2\xa0km\xc2\xb2); dolga leta je veljal za najve\xc4\x8djega, vendar so zadnja merjenja pokazala, da je Cres nekoliko ve\xc4\x8dji (405,70\xc2\xa0km\xc2\xb2). _NEWLINE_S celino je od leta 1980 povezan s Kr\xc5\xa1kim mostom (biv\xc5\xa1i Titov most). Najve\xc4\x8dje mesto in upravno sredi\xc5\xa1\xc4\x8de na otoku je istoimenski Krk. Otok je s trajektom povezan s Cresom in Rabom. Na otoku je tudi mednarodno Letali\xc5\xa1\xc4\x8de Reka._NEWLINE_Za razliko od ve\xc4\x8dine drugih otokov je dokaj pogozden (skoraj tretjina otoka). Severozahodni del je ni\xc5\xbeji, bolj rodoviten, ter razmeroma gosto naseljen. Jugovzhodni del otoka pa je vi\xc5\xa1ji in pove\xc4\x8dini gol. Tu je tudi najvi\xc5\xa1ji vrh  Obzova, ki sega 569 m visoko. Severovzhodna obala je strma, malo raz\xc4\x8dlenjena in izpostavljena burji.\n_START_SECTION_\nZgodovina\n_START_PARAGRAPH_\nNajdb iz prazgodovine je na otoku veliko. Najstarej\xc5\xa1i znani prebivalci so bili Liburni. V \xc4\x8dasu Rimljanov je bilo na mestu, kjer stoji dana\xc5\xa1nje mesto Krk naselje \xc2\xbbCuricum\xc2\xab. Otok je nato skozi stoletja ve\xc4\x8dkrat menjal lastnike: Bizantinci, ve\xc4\x8dkrat Bene\xc4\x8dani, hrva\xc5\xa1ki kralji, od 1797 pa je do\xc5\xbeivel usodo Istre in Dalmacije (Napoleonove Ilirske province), nato je pripadal Avstro-Ogrski, od leta 1918 pa Jugoslaviji._NEWLINE_Na otoku so se do danes ohranili \xc5\xa1tevilni glagoli\xc5\xa1ki spomeniki, med katerimi sta posebej znana Statut vrbanski iz 1388 in Vrbni\xc4\x8dki misal iz 1642. Prebivalci so sicer \xc5\xbee skozi stoletja uporabljali glagolico, uvedli so jo verjetno \xc5\xbee v 11. stoletju, iz tega \xc4\x8dasa izvira tudi eden najstarej\xc5\xa1ih znanih zapisov v glagolici - napis na kamnu iz predromanske cerkve svete Lovre v mestu Krku. Glagolico so uporabljali vse do 19. stoletja. Krk je zaradi zna\xc4\x8dilnih narodnih no\xc5\xa1, doma\xc4\x8dih obrti, ljudskih obi\xc4\x8dajev, pesmi in arhai\xc4\x8dnega \xc4\x8dakovskega nare\xc4\x8dja privla\xc4\x8den zlasti za ljubitelje folklore. Te posebnosti so vidne pri vsakodnevnem stiku s prebivalstvom, zlasti pa ob raznih praznovanjih in prireditvah s karnevalskim zna\xc4\x8dajem, ki se odvijajo v Krku, Punatu, Omi\xc5\xa1lju in drugih krajih.\n_START_SECTION_\nNaselja\n_START_PARAGRAPH_\nKrk, Punat, Njivice, Ba\xc5\xa1ka, Omi\xc5\xa1alj, Dobrinj, Klimno, Valbiska, Malinska, Porat, Vanta\xc4\x8di\xc4\x87i, Zidari\xc4\x87i, Tur\xc4\x8di\xc4\x87i, Kremeni\xc4\x87i, \xc5\xbdgombi\xc4\x87i, Rasopasno, Vrbnik, Bogovi\xc4\x87i, Stara Ba\xc5\xa1ka, Sveti Vid, \xc5\xa0ilo, Jurandvor.'